**Informatīvais ziņojums**

**“Par nokavējuma naudas regulējuma efektivitāti praksē”**

# **1.  Informatīvā ziņojuma izstrādes nepieciešamības pamatojums**

Saskaņā ar Ministru kabineta 2017. gada 4. jūlija sēdes protokola Nr. 33 11. § “Likumprojekts “Grozījumi likumā “Par nodokļiem un nodevām”” 3. punktu Finanšu ministrijai uzdots uzdevums kopīgi ar Satiksmes ministriju, piesaistot arī tranzīta un loģistikas nozares uzņēmēju asociācijas, izvērtēt nokavējuma naudas regulējuma efektivitāti praksē, un iesniegt izskatīšanai Ministru kabinetā priekšlikumus par piedāvāto risinājumu attiecībā uz nokavējuma naudas likmes apmēru un tās piemērošanu.

Ministru prezidenta vadītās Latvijas Ostu, tranzīta un loģistikas padomes 2017. gada 7. jūnija sēdē tika pieņemts zināšanai Latvijas Ostu, tranzīta un loģistikas padomes sekretariāta sniegtais ziņojums par tranzīta kravu pārvadājumu traucējošiem faktoriem un priekšlikumiem to novēršanai (turpmāk – sekretariāta ziņojums), kurā Latvijas Tranzīta biznesa asociācija ir vērsusi uzmanību uz nepieciešamību samazināt nokavējuma naudas likmi (izņemot muitas nodoklim piemērojamo nokavējuma naudas likmi) līdz citu Eiropas Savienības (turpmāk – ES) dalībvalstu noteiktajam vidējam nokavējuma naudas apmēram, tādējādi radot Latvijas komersantiem līdzvērtīgus apstākļus.

Ņemot vērā, ka arī Ministru kabineta 2017. gada 4. jūlija sēdes protokola Nr. 33 11. § 3. punktā iekļautais uzdevums tapa pēc Satiksmes ministrijas (kā arī tranzīta nozares asociāciju) izteiktā priekšlikuma, informatīvā ziņojuma ietvaros netiek izvērtēts muitas nodoklim piemērojamais nokavējuma naudas regulējums.

## **2.  Nokavējuma naudas regulējuma izvērtējums**

Jautājums par nokavējuma naudas likmes samazināšanu vairākkārt pēc Satiksmes ministrijas, kā arī pēc tranzīta nozares asociāciju priekšlikuma ir skatīts Ministru prezidenta vadītajā Latvijas Ostu, tranzīta un loģistikas padomē. Tā, piemēram, Latvijas Ostu, tranzīta un loģistikas padomes 2017. gada 7. jūnija sēdē tika pieņemts zināšanai sekretariāta ziņojums, kurā ir uzsvērts, ka viena no identificētajām tranzīta kravu pārvadājumu problēmām ir nodokļu parāda nokavējuma naudas likmes (izņemot muitas nodoklim piemērojamā nokavējuma nauda), kuras būtu nepieciešams samazināt līdz citās ES dalībvalstīm noteiktajam vidējam nokavējuma naudas apmēram, tādējādi radot Latvijas komersantiem līdzvērtīgus apstākļus.

No sekretariāta ziņojuma izriet, ka Latvijas gadījumā nokavējuma nauda tiek faktiski iekasēta nevis kā kompensējošs mehānisms par nesavlaicīgi samaksātu nodokļu parādu, bet gan tiek izmantota kā soda sankcijas instruments, ko nodokļu administrācija piemēro nodokļu maksājumu pārkāpumu gadījumos, kas Latvijas Tranzītu biznesa asociācijas ieskatā neatbilst nokavējuma naudas jēgai un mērķim.

Ievērojot sekretariāta ziņojumā norādīto un līdzšinējās diskusijas par nokavējuma naudas regulējumu, informatīvā ziņojuma ietvaros nokavējuma naudas regulējums ir izvērtēts arī no šādiem aspektiem:

1)  vai nokavējuma nauda ir uzskatāma par soda sankcijas instrumentu?

2)  vai esošā nokavējuma naudas likme ir uzskatāma par tranzīta kravu pārvadājumu traucējošu faktoru?

3)  vai nokavējuma naudas apmērs ievērojami pārsniedz citās ES dalībvalstīs noteikto nokavējuma naudas apmēru?

## **2.1.  Nokavējuma naudas būtība**

Nodokļu pastāvēšana ir saistīta ar valsts pastāvēšanu. Jebkurai valdībai jāatrod līdzekļi valsts pārvaldes aparāta uzturēšanai un tā būtisko funkciju veikšanas nodrošināšanai. Valdības funkciju veikšana ir galvenais nodokļu pastāvēšanas attaisnojums un arguments. Nodokļu iekasēšana ir svarīga valsts aktivitāte, kas ir saistīta ar izmaksām.[[1]](#footnote-1)

Neapšaubāmi lielāko daļu no valsts ieņēmumiem veido nodokļi, bez kuru iekasēšanas nav iedomājama valsts pastāvēšana[[2]](#footnote-2). Kā rāda prakse, pasaulē lielākajā daļā valstu nodokļi veido 75 % - 85 % no visiem budžeta ieņēmumiem[[3]](#footnote-3). Arī Latvijā nodokļu ieņēmumi veido lielāko valsts kopbudžeta ieņēmumu daļu. Tā, piemēram, saskaņā ar Saimnieciskā gada pārskatu par 2015. gadu konsolidētā kopbudžeta ieņēmumi 2015. gadā bija 8 814 648 703 *euro*, no kuriem nodokļu ieņēmumi veidoja 7 002 614 087 *euro* jeb ~ 79 %, savukārt 2016. gadā saskaņā ar Saimnieciskā gada pārskatu par 2016. gadu konsolidētā kopbudžeta ieņēmumi bija 9 065 197 728 *euro*, no kuriem nodokļu ieņēmumi veidoja ~ 82 % jeb 7 419 577 488 *euro*.

Savukārt, izvērtējot nokavējuma naudas ietekmi uz valsts budžetu, ir izvērtēta Valsts ieņēmumu dienesta (turpmāk – VID) sniegtā informācija par VID 2016. gadā iekasētajiem tās administrētajiem nodokļu maksājumiem. Proti, VID 2016. gadā ir iekasējis nodokļu maksājumus 7 445 515 000 *euro* apmērā, tajā skaitā nokavējuma naudu **14 512 265** *euro*.

|  |  |  |  |
| --- | --- | --- | --- |
| Nodokļa veids | Iekasētie nodokļu maksājumi (bez nokavējuma naudas), *euro* | Iekasētā nokavējuma nauda, *euro* | Iekasētie ieņēmumi kopā, *euro* |
| Iedzīvotāju ienākuma nodoklis | 1 520 143 035 | 6 836 500 | 1 520 211 400 |
| Uzņēmumu ienākuma nodoklis | 418 082 000 | 1 630 400 | 419 712 400 |
| Sociālās apdrošināšanas iemaksas | 2 540 433 200 | 3 896 700 | 2 544 329 900 |
| Pievienotās vērtības nodoklis | 2 011 347 800 | 7 547 600 | 2 018 895 400 |
| Akcīzes nodoklis | 860 244 300 | 765 500 | 861 009 800 |
| Dabas resursu nodoklis | 17 814 600 | 46 900 | 17 861 500 |
| Mikrouzņēmumu nodoklis | 62 937 800 | 556 800 | 63 494 600 |
| Kopā | 7 424 234 600 | **21 280 400** | **7 445 515 000** |

Nodokļu, kā valsts obligāto maksājumu pamatfunkcija, ir fiskālā funkcija nodrošināt valsti ar naudas līdzekļiem, nodrošināt valsts finanšu resursu avotus, kas tiek akumulēti budžetā un izlietoti valsts vispārējo funkciju izpildes nodrošināšanai (aizsardzība, sabiedriskās kārtības uzturēšana, izglītība u tml.)[[4]](#footnote-4).

Tādējādi, ņemot vērā, ka visas sabiedrības interesēs ir sagaidīt, ka nodokļu maksātāji savu likumā noteikto pienākumu izpildi attiecībā uz aprēķināto nodokļu un nodevu maksājumu samaksu veiks normatīvajos aktos noteiktajos termiņos, likumā “Par nodokļiem un nodevām” ir nostiprināts nodokļu maksātāja vispārīgais pienākums aprēķināt maksājamo (iemaksājamo) nodokļu summas, kā arī noteiktajā termiņā un pilnā apmērā nomaksāt nodokļus un nodevas[[5]](#footnote-5).

Ja nodokļu maksātājs pārkāpj vai neievēro nodokļu likumos noteiktos pienākumus par maksājamā nodokļa summas aprēķināšanu un iemaksāšanu budžetā, tas ar savu rīcību nodara zaudējumus valsts interesēm budžeta ieņēmumu nodrošināšanas jomā[[6]](#footnote-6).

Tādējādi, lai tiktu kompensēti savlaicīgi budžetā negūtie ieņēmumi, nodokļu maksātājam ir atbilstošs pienākums veikt arī nokavējuma naudas samaksu nodokļu samaksas termiņa kavējuma gadījumā, kas tiek aprēķināta no laikā nenomaksātā pamatparāda noteiktu procentu apmērā par katru nokavēto dienu.

Nokavējuma naudas funkcijas ir:

1)  motivēt nodokļu maksātāju godprātīgi pildīt likumā noteikto pienākumu un likumā noteiktajā termiņā un pilnā apmērā nomaksāt nodokļus un nodevas;

2)  gadījumā, ja nodokļu maksātājs nav noteiktajā termiņā un pilnā apmērā nomaksājis nodokļus un nodevas, nokavējuma nauda ir kā pamudinājums nodokļu maksātājam pēc iespējas savlaicīgi un brīvprātīgi nokārtot savas nodokļu parāda saistības pret valsti;

3)  ja nodokļu maksātājs neveic savlaicīgu nodokļu nomaksu, nesamaksātajai summai tiek aprēķināti procentu maksājumi par valstij pienākošos naudas summas lietošanu citām vajadzībām nevis nodokļu maksājumu veikšanai.

Būtībā nokavējuma naudas mērķis ir disciplinēt nodokļu maksātāju. Nokavējuma naudai nav sodošs, bet budžetā savlaicīgi negūtos ieņēmumus kompensējošs raksturs. Nokavējuma nauda ir kā stimuls savlaicīgai aprēķināto nodokļu samaksai un tiek noteikta kā maksa par nodokļa summas lietojumu pēc tam, kad iestājies nodokļa samaksas pienākums.

Nodokļu maksātājam ir jāapzinās tiesiskās sekas, kas iestājas, neveicot savlaicīgu un pilnīgu nodokļu nomaksu. Tādēļ nodokļu maksātājam ir atbildīgi jāizturas pret nodokļu savlaicīgu nomaksu. Proti, rodoties grūtībām savlaicīgi veikt nodokļu maksājumus, nodokļu maksātājam būtu jāizmanto visas nodokļu likumos paredzētās iespējas nodokļu samaksas termiņa pagarināšanai, atlikšanai vai vienošanās līguma noslēgšanai.

## **2.2.  Nokavējuma naudas likmes Latvijā**

Šobrīd nokavējuma naudas likmes apmēri ir noteikti, ievērojot nodokļu maksātāja sadarbības savlaicīgumu ar nodokļu administrāciju, kā arī tā normatīvo aktu ievērošanas kultūru. Proti, valsts lielāku pretimnākšanu izrāda tieši tiem nodokļu maksātājiem, kas ir gatavi savlaicīgi risināt savas finansiālās problēmas un aktīvi sadarboties ar nodokļu administrāciju. Tādējādi, ievērojot nokavējuma naudas likmes apmēru, nodokļu maksātājus nosacīti var iedalīt trīs grupās:

**1)**  **nodokļu maksātāji, kas savlaicīgi risina savas nodokļu saistības un kvalificējas nodokļu samaksas termiņa pagarinājumam atbilstoši likuma “Par nodokļiem un nodevām” 24. pantā noteiktajam**

Šajā gadījumā nokavējuma nauda tiek aprēķināta ar samazinātu procenta likmi vai netiek aprēķināta vispār.

Nokavējuma nauda netiek aprēķināta šādos nodokļu samaksas termiņa pagarināšanas gadījumos[[7]](#footnote-7):

**●**  ja termiņa nokavējums radies nepārvaramas varas rezultātā. Šajā gadījumā nodokļu maksājumu samaksa var tikt sadalīta termiņos vai atlikta uz laiku līdz vienam gadam;

Saskaņā ar VID sniegto informāciju 2016. gadā, pamatojoties uz minēto apstākli, ir iesniegti 111 iesniegumi nodokļu samaksas termiņa pagarinājuma piešķiršanai. Tā rezultātā ir pieņemti 17  lēmumi par samaksas termiņa pagarinājuma piešķiršanu, ar kuru sadalīts termiņos nokavēto nodokļu maksājumu samaksa 42 840 *euro* apmērā.

Savukārt 2017. gadā pieņemti 11 lēmumi, rezultātā sadalot termiņos nokavēto nodokļu maksājumu samaksu 41 390 *euro* apmērā.

**●**  ienākumam, kas gūts aizdevuma (kredīta) saistību samazināšanas vai dzēšanas rezultātā. Šajā gadījumā iedzīvotāju ienākuma nodokļa samaksa var tikt sadalīta termiņos vai atlikta uz laiku līdz pieciem gadiem;

Saskaņā ar VID sniegto informāciju 2016. gadā, pamatojoties uz minēto apstākli, ir iesniegti 30 iesniegumi nodokļu samaksas termiņa pagarinājuma piešķiršanai, tomēr lēmumi par samaksas termiņa pagarinājuma piešķiršanu, pamatojoties uz minēto gadījumu, nav pieņemti. Arī 2017. gadā nav pieņemts neviens lēmums.

**●**  ja termiņa nokavējums radies saistībā ar Krievijas Federācijas noteiktajiem ierobežojumiem un Ministru kabinets ir atbalstījis Zemkopības ministrijas sagatavoto atzinumu par nepieciešamību atbalstīt konkrēto zivsaimniecības nozares nodokļu maksātāju finansiālo grūtību pārvarēšanai saistībā ar Krievijas Federācijas noteiktajiem ierobežojumiem. Šajā gadījumā nokavēto nodokļu maksājumu samaksa var tikt sadalīta termiņos vai atlikta uz laiku līdz pieciem gadiem.

Saskaņā ar VID sniegto informāciju 2016. gadā, pamatojoties uz minēto apstākli, ir iesniegti 44 iesniegumi nodokļu samaksas termiņa pagarinājuma piešķiršanai. Tā rezultātā ir pieņemti 84[[8]](#footnote-8) lēmumi par samaksas termiņa pagarinājuma piešķiršanu, ar kuru sadalīta termiņos (atlikta) nodokļu maksājumu samaksa 1 307 940 *euro* apmērā.

2017. gadā pieņemti 82 lēmumi, rezultātā sadalot termiņos (atliekot) nokavēto nodokļu maksājumu samaksu 1 274 430 *euro* apmērā.

Nokavējuma nauda ar samazinātu procentu likmi jeb viena ceturtā daļa no likuma “Par nodokļiem un nodevām” 29. panta otrajā daļā noteiktās nokavējuma naudas par katru dienu visā kavējuma periodā (**0,0125  procenti)** tiek aprēķināta šādos nodokļu samaksas termiņu pagarināšanas gadījumos[[9]](#footnote-9):

**●**  nodokļu maksājumiem, ko aprēķinājis nodokļu maksātājs ar iesniegto deklarāciju. Šajā gadījumā nodokļu maksājumu samaksa var tikt sadalīta termiņos uz laiku līdz vienam gadam ar nosacījumu, ja nodokļu maksātājs iesniegumu iesniedzis ne vēlāk kā 15 dienas pēc maksājuma termiņa iestāšanās. Jānorāda, ka nodokļu administrācija ir tiesīga nodokļu maksātājam vienā kalendārā gada ietvaros piešķir ne vairāk kā četras reizes termiņa pagarinājumu attiecībā uz vienu nodokļu vai citu budžetā ieskaitāmo maksājumu veidu[[10]](#footnote-10).

Saskaņā ar VID sniegto informāciju 2016. gadā, pamatojoties uz minēto apstākli, ir iesniegti 9449 iesniegumi nodokļu samaksas termiņa pagarinājuma piešķiršanai. Tā rezultātā 4907 nodokļu maksātājiem ir piešķirts nodokļu samaksas termiņa pagarinājums[[11]](#footnote-11).

**●**  nodokļu maksājumiem, kuri aprēķināti nodokļu administrācijas veiktās kontroles (pārbaudes, revīzijas) vai datu atbilstības pārbaudes rezultātā. Šajā gadījumā nodokļu maksājumi var tikt sadalīti termiņos uz laiku līdz pieciem gadiem ar nosacījumu, ja nodokļu maksātājs iesniegumu iesniedzis trīs dienas pirms maksājumu samaksas termiņa iestāšanās;

Saskaņā ar VID sniegto informāciju 2016. gadā, pamatojoties uz minēto apstākli, ir iesniegti 649 iesniegumi nodokļu samaksas termiņa pagarinājuma piešķiršanai. Tā rezultātā attiecībā uz 328 nodokļu maksātajiem ir pieņemti 509 lēmumi par samaksas termiņa pagarinājuma piešķiršanu, rezultātā sadalot termiņos nokavēto nodokļu maksājumu samaksu 12 336 910 *euro* apmērā.

2017. gadā pieņemti 280 lēmumi, rezultātā sadalot termiņos (atliekot) nokavēto nodokļu maksājumu samaksu 8 462 870 *euro* apmērā.

**●**  ES dalībvalsts nodokļu prasījuma summām. Šajā gadījumā nodokļu prasījumu summu samaksa var tikt sadalīta termiņos uz laiku līdz vienam gadam no dienas, kad VID saņēmis ES dalībvalsts pieprasījuma iesniedzējas iestādes pieprasījumu par piedziņu;

Saskaņā ar VID sniegto informāciju 2016. gadā, pamatojoties uz minēto apstākli, piešķirti divi nodokļu samaksas termiņa pagarinājumi palīdzības pieprasījumos iekļautajām nodokļu prasījuma summām 257 100 *euro* apmērā.

**●**  ārvalsts nodokļu prasījuma summām, kas piedzenamas ar VID pieņemtu lēmumu par nokavēto nodokļu maksājumu piedziņu. Šajā gadījumā ārvalsts nodokļu prasījumu summas var tikt sadalītas termiņos uz laiku līdz vienam gadam no dienas, kad VID pieņēmis lēmumu par nokavēto nodokļu maksājumu piedziņu;

Saskaņā ar VID sniegto informāciju 2016. gadā, pamatojoties uz minēto apstākli, nav piešķirti nodokļu samaksas termiņa pagarinājumi. Savukārt 2017. gadā irpiešķirts viens nodokļu samaksas termiņa pagarinājums *1930 euro* apmērā*.*

**●**  (regulējums ar 2017. gada 1. jūliju) nodokļu maksājumiem, kuri izveidojušies deklarācijas precizēšanas rezultātā. Šajā gadījumā nodokļu maksājumu samaksa var tikt sadalīta termiņos uz laiku līdz vienam gadam, skaitot no precizētās deklarācijas iesniegšanas dienas, ar nosacījumu, ja nodokļu maksātājs iesniegumu iesniedzis kopā ar precizēto deklarāciju;

**●**  nodokļu maksājumiem, ko aprēķinājis nodokļu maksātājs ar iesniegto deklarāciju un attiecībā uz kuriem nodokļu administrācija jau ir piešķīrusi samaksas termiņa pagarinājumu, ja iepriekšējā pagarinājuma laikā ir samaksāti ne mazāk kā 80 procenti no nodokļu maksājumiem;

Saskaņā ar VID sniegto informāciju 2016. gadā, pamatojoties uz minēto apstākli, ir saņemti 76 iesniegumi un pieņemti 22 lēmumi piešķirt nodokļu samaksas termiņa pagarinājumu, savukārt 2017. gadā pieņemti 8 lēmumi[[12]](#footnote-12).

**●**  (regulējums līdz 2016. gada 8. augustam) nokavētajiem nodokļu maksājumiem, kuru samaksas termiņa nokavējums un zaudējumi radušies saistībā ar Krievijas Federācijas noteikto ierobežojumu ES produkcijas importam.

Saskaņā ar VID sniegto informāciju 2016. gadā, pamatojoties uz minēto apstākli, ir saņemti 11 iesniegumi nodokļu samaksas termiņa pagarinājuma piešķiršanai. Tā rezultātā ir pieņemti 11 lēmumi par samaksas termiņa pagarinājuma piešķiršanu, ar kuru sadalīta termiņos nokavēto nodokļu maksājumu samaksa 176 168 *euro* apmērā.

Nodokļu maksātājs viena iesnieguma ietvaros var lūgt samaksas termiņa pagarinājumu vairākiem nodokļu maksājumu veidiem. Tāpat nodokļu administrācija viena lēmuma ietvaros var piešķirt vairākus nodokļu maksājumu samaksas termiņa pagarinājumus.

Līdz ar to, ievērojot VID sniegto statistiku par 2016. un 2017. gadu, ir izvērtēts saskaņā ar likuma “Par nodokļiem un nodevām” 24. pantu lūgto nodokļu samaksas termiņa pagarinājumu skaits pret piešķirto termiņa pagarinājumu skaitu.

Nodokļu maksātāji 2016. gadā ir lūguši piešķirt 15021 nodokļu samaksas termiņa pagarinājumus. Izskatot minētos lūgumus, VID ir piešķīris 11369 (~ 76 %) nodokļu samaksas termiņa pagarinājumus, 2255 gadījumos (~ 15 %) atteikts piešķirt nodokļu samaksas termiņa pagarinājumu un 1397 gadījumos (~ 9 %) nodokļu samaksas termiņa pagarinājuma lūgums atstāts bez izskatīšanas. Savukārt 2017. gadā nodokļu maksātāji ir lūguši piešķirt 14946 nodokļu samaksas termiņa pagarinājumus, kurus VID izskatot, 10853 gadījumos (~ 73 %) ir piešķīris nodokļu samaksas termiņa pagarinājumus, 1999 gadījumos (~ 13 %) atteicis minēto pagarinājumu piešķirt, bet 2094 gadījumos (~ 14 %) nodokļu samaksas termiņa pagarinājuma lūgumi atstāti bez izskatīšanas.

|  |  |  |  |
| --- | --- | --- | --- |
|  | | 2016. gads | 2017. gads |
| Nodokļu maksātāju iesniegto iesniegumu skaits nodokļu samaksas termiņa pagarinājuma piešķiršanai | | 11253 | 11240 |
| Ar iesniegto iesniegumu lūgto nodokļu samaksas termiņa pagarinājumu skaits | | 15021 | 14946 |
|  | Piešķirto nodokļu samaksas termiņa pagarinājumu skaits | 11369 | 10853 |
|  | Atteikumu skaits piešķirt nodokļu maksājumu samaksas termiņa pagarinājumu | 2255 | 1999 |
|  | Nodokļu samaksas termiņa pagarinājumu lūgumu skaits, kas atstāts bez izskatīšanas | 1397 | 2094 |

Izvērtējot 2016. gadā un 2017. gadā piešķirtos nodokļu samaksas termiņa pagarinājumus, konstatējams, ka no tiem 98 % gadījumos ir piešķirti nodokļu pamatparāda samaksai.

|  |  |  |  |
| --- | --- | --- | --- |
|  | | 2016. gads | 2017. gads |
| Kopējā summa, kurai piešķirts nodokļu samaksas termiņa pagarinājums, *euro[[13]](#footnote-13)* | | 120 529 690,71 | 115 905 889,33 |
|  | t.sk. pamatparāda kopsumma | 118 629 302,22 | 114 352 582,10 |
|  | t.sk. nokavējuma naudas kopsumma | 1 620 895,57 | 1 127 639,23 |
|  | t.sk. soda naudas kopsumma | 279 492,92 | 425 668,00 |

Regulējums, kas paredz samazinātu nokavējuma naudas likmes piemērošanu vai atbrīvojumu no nokavējuma naudas aprēķināšanas, ir izstrādāts ar mērķi motivēt godprātīgus nodokļu maksātājus veikt aktīvu sadarbību ar nodokļu administrāciju savu nodokļu saistību pildīšanā.

Kā atzīts tiesību literatūrā, pozitīvās (rakstītās) tiesības ir jārespektē, lai tiktu garantēta tiesiskā drošība un tiesību sistēmas funkcionēšana[[14]](#footnote-14).

Sniedzot atbalstu nodokļu maksātājiem, tiek veicināta pozitīva sadarbība ar nodokļu administrāciju, veidojot uzticību valstij un radot pārliecību, ka valsts ir gatava atbalstīt nodokļu maksātājus un sekmēt uzņēmējdarbības vides izaugsmes iespējas.

Tomēr apstāklim, ka nodokļu maksātājs aktīvi vēlas veikt sadarbību ar nodokļu administrāciju nodokļu samaksas termiņa pagarinājuma piešķiršanā, nav izšķirošas nozīmes samaksas termiņa pagarinājuma piešķiršanā, ņemot vērā, ka nodokļu administrācijai, izskatot nodokļu maksātāja motivēto iesniegumu, ir, pirmkārt, jāvērtē nodokļu maksātāja faktiskais finansiālais stāvoklis un, otrkārt, likuma “Par nodokļiem un nodevām” 24. panta 1.1 , 1.3, 1.6 daļā minētie nosacījumi, kā piemēram[[15]](#footnote-15):

1) vai nodokļu maksātājs ievēro konkrēto nodokli regulējošajos normatīvajos aktos noteiktos nodokļu kārtējo maksājumu samaksas termiņus;

2) vai nodokļu maksātājam ar nodokļu administrācijas lēmumu agrāk ir piešķirti nodokļu maksājumu samaksas termiņu pagarinājumi un vai nodokļu maksātājs ir ievērojis tajos noteikto nodokļu maksājumu samaksas kārtību;

3) vai nodokļu maksātājs ievēro nodokļu jomu regulējošajos normatīvajos aktos noteiktos nodokļu un informatīvo deklarāciju iesniegšanas termiņus;

4) vai nodokļu maksātājs sadarbojas ar nodokļu administrāciju;

5) vai pēdējās nodokļu revīzijas (audita) laikā nodokļu maksātājam nav konstatēti pārkāpumi.

Saskaņā ar Komerclikuma 169. panta pirmo daļu valdes loceklim savi pienākumi jāpilda kā krietnam un rūpīgam saimniekam. Jēdziens “krietns un rūpīgs saimnieks” cita starp ietver sevī prasību ievērot normatīvos aktus, lēmumu pieņemšanas rūpību un savlaicīgu pienākumu pildīšanu. Lēmuma pieņemšanas rūpība nozīmē, ka lietā, darījumā vai darbībā valdes loceklim ir jārīkojas maksimāli efektīvi, precīzi, tiesiski, prognozējot iespējamā lēmuma sekas *(skat. L.Abramoviča Krietna saimnieka rūpības nozīme Komerclikumā./Jurista Vārds, Nr. 44 (447) 2006. gada 7. novembris)*.

Minētais ir attiecināms arī uz nodokļu maksātāju, kuram, zinot, ka objektīvu iemeslu dēļ nebūs iespējas savlaicīgi un pilnā apmērā samaksāt aprēķinātos nodokļu maksājumus, ir jārīkojas maksimāli efektīvi, proti, lūdzot nodokļu administrāciju sadalīt termiņos uz laiku līdz vienam gadam paša aprēķināto nodokļu maksājumu samaksu.

**Tādējādi, ja ikviens nodokļu maksātājs rīkotos kā “krietns un rūpīgs” saimnieks, kas šajā gadījumā ietver ne tikai likuma “Par nodokļiem un nodevām” 24. panta pirmās daļas 1. punktā minētā samaksas termiņa pagarinājuma piešķiršanas iespējas izmantošanu, bet arī atbilstību minētā likuma 24. panta 1.1 vai 1.3daļas nosacījumiem, tad secināms, ka ikviena nodokļu maksātāja aprēķinātajiem nodokļu maksājumiem varētu tikt piemērota nokavējuma naudas likme 0,0125 procenti no laikā nenomaksātā pamatparāda par katru nokavēto dienu visā kavējuma periodā.**

Savādāka situācija ir attiecībā uz juridiskām personām, kuru nodokļu maksājumi (tajā skaitā nokavējuma nauda un soda nauda) ir aprēķināti nodokļu administrācijas veiktās kontroles (pārbaudes, revīzijas) vai datu atbilstības pārbaudes rezultātā. Šajā gadījumā, ņemot vērā, ka papildu budžetā maksājamie nodokļu maksājumi tiek aprēķināti, jo juridiskā persona ir pārkāpusi normatīvo aktu prasības attiecībā uz pareizu nodokļu maksājumu aprēķināšanu, maksāšanu un ieskaitīšanu budžetā, papildus iesniegumam par samaksas termiņa pagarinājuma piešķiršanai, juridiskajām personām, kas sastāda gada pārskatu, ir jāpievieno arī bilanci un peļņas vai zaudējumu aprēķinu uz iesniegšanas mēneša pirmo datumu. Vienlaikus, ja atliekamās vai sadalāmās summas apmērs vienā nodokļu veidā pārsniedz 14 300 *euro*, nodokļu maksātājam ir jārēķinās, ka nodokļu administrācijai ir tiesības attiecībā uz šo nodokli no nodokļu maksātāja pieprasīt nodrošinājumu ar nodokļu maksātājam piederošo mantu vai kredītiestādes izsniegto galvojumu.

Šāds nosacījums (lai nodokļu maksātāja nokavētajiem nodokļu maksājumiem tiktu aprēķināta nokavējuma nauda ar samazinātu procentu likmi) nav uzskatāms par nesamērīgu, ņemot vērā, ka nodokļu administrācijas pienākums ir veikt visas nepieciešamās darbības, kas vērstas uz nodokļu maksājumu savlaicīgu un pilnīgu iekasēšanu, kas savukārt ir nepieciešama valsts, sabiedrības un privātpersonu tiesību un interešu aizsardzībai.

**2)  nodokļu maksātāji, kas aktīvu sadarbību ar nodokļu administrāciju ir sākuši tikai pēc piespiedu izpildes uzsākšanas**

Lai palīdzētu finansiālajās grūtībās nonākušajiem komersantiem, ar 2014. gada 1. oktobri likuma “Par nodokļiem un nodevām” 26. pants tika papildināts ar vienpadsmito daļu, kurā iekļautais regulējums paredz iespēju nodokļu maksātājiem vienoties ar nodokļu administrāciju par labprātīgu tādu nokavēto nodokļu maksājumu samaksu, kuri tiek piedzīti ar lēmumu par nokavēto nodokļu maksājumu piedziņu. Minētais regulējums līdz 2017. gada 30. jūnijam noteica, ka nokavējuma nauda nodokļu pamatparāda summai tiek aprēķināta likuma “Par nodokļiem un nodevām” [29. panta](https://likumi.lv/doc.php?id=33946#p29) otrajā daļā noteiktajā apmērā (tas ir 0,05 procenti) par katru dienu visā kavējuma periodā. Tomēr, izvērtējot minēto regulējumu un secinot, ka samazinot nokavējuma naudas likmi, tiktu uzlabota nodokļu maksātāja maksātspēja (tādējādi, mazinot iespējamo zaudējumu rašanos gadījumos, kad nodokļu maksātājs ir nonācis īslaicīgās finansiālās grūtībās), ar 2017. gada 1. jūliju lēmumā par nokavēto nodokļu maksājumu labprātīgu izpildi iekļautajam nodokļu pamatparādam piemērojamā nokavējuma naudas likme ir 0,025 procentijeb puseno likuma “Par nodokļiem un nodevām” 29. panta otrajā daļā noteiktās nokavējuma naudas par katru dienu visā kavējuma periodā.

Savukārt, salīdzinot iesniegumu par nokavēto nodokļu maksājumu labprātīgu izpildi skaitu 2017. gada 1. pusgadā (kad nokavējuma naudas likme bija 0,05 procenti par katru dienu visā kavējuma periodā) un 2017. gada 2. pusgadā (kad nokavējuma naudas likme ir 0,025 procenti par katru dienu visā kavējuma periodā), konstatējams, ka iesniegto iesniegumu skaits samazinājies par 48 procentiem.

|  |  |  |  |  |  |  |  |
| --- | --- | --- | --- | --- | --- | --- | --- |
| 2017. gada mēnesis | Saņemtie iesniegumi par nokavēto nodokļu maksājumu labprātīgu samaksu (skaits) | Pieņemtie lēmumi par nokavēto nodokļu maksājumu labprātīgu izpildi | | Pieņemtie lēmumi par atteikumu vienoties par nokavēto nodokļu maksājumu labprātīgu samaksu | | Pieņemtie lēmumi atcelt lēmumu par nokavēto nodokļu maksājumu labprātīgu samaksu izpildi | |
| skaits | summa *euro* | skaits | summa *euro* | skaits | summa *euro* |
| Janvāris | 230 | 115 | 2513890 | 24 | 302750 | 24 | 961800 |
| Februāris | 312 | 170 | 1900150 | 39 | 554420 | 61 | 1499850 |
| Marts | 275 | 196 | 4153640 | 55 | 3630920 | 43 | 1987100 |
| Aprīlis | 174 | 180 | 5226280 | 38 | 944930 | 42 | 1128290 |
| Maijs | 229 | 155 | 1912820 | 22 | 630370 | 62 | 1118410 |
| Jūnijs | 291 | 218 | 2363550 | 17 | 731100 | 44 | 1359960 |
| **Kopā 1. pusgadā** | **1511** | **1034** | **18070330** | **195** | **6794490** | **276** | **8055410** |
|  | | | | | | | |
| Jūlijs | 294 | 198 | 2231480 | 37 | 2129600 | 42 | 1898810 |
| Augusts | 244 | 183 | 2310600 | 36 | 3909570 | 19 | 344510 |
| Septembris | 89 | 57 | 945120 | 8 | 95950 | 0 | 0 |
| Oktobris | 51 | 29 | 427960 | 5 | 174110 | 0 | 0 |
| Novembris | 45 | 30 | 474830 | 6 | 69820 | 4 | 2112570 |
| Decembris | 63 | 33 | 617180 | 7 | 260530 | 7 | 338560 |
| **Kopā 2. pusgadā** | **786** | **530** | **7007170** | **99** | **6639580** | **72** | **4694450** |

Minētā tendence ir pamatojama ar Saeimā 2017. gada 27. jūlijā pieņemto Nodokļu maksātājiem nokavējuma naudas un soda naudas dzēšanai paredzētā atbalsta likumu, kas paredz sniegt atbalstu nokavējuma naudas un soda naudas dzēšanai, ja nodokļu maksātājs līdz noteiktam datumam samaksās atbalsta pamatparādu.

Dalībai nodokļu atbalsta pasākumā saņemti (triju mēnešu laikā no atbalsta uzsākšanas 2017. gada 1. oktobrī) 14 025 iesniegumi, no tiem 6828 fizisko personu un 7197 juridisko personu iesniegumi. Lēmums piemērot nodokļu atbalsta pasākumu ir pieņemts 5871 fiziskai personai par kopējo summu 15 773 808,38 *euro* (t.sk. 11 104 956,06 *euro* pamatparāds, 3 938 722,90 *euro* nokavējuma nauda un 730 129,42 *euro* soda nauda), 6 339 juridiskajām personām par kopējo summu 103 731 594,89  *euro* (t.sk. 85 827 201,84 *euro* pamatparāds, 12 232 038,90 *euro* nokavējuma nauda un 5 672 354,15 *euro* soda nauda).

Tādējādi, lai būtu iespējams objektīvi izvērtēt, vai nodokļu maksātāja motivāciju vienoties ar VID par labprātīgu nokavēto nodokļu maksājumu samaksu ir veicinājusi ar 2017. gada 1. jūliju samazinātā nokavējuma naudas likme, kas aprēķināma lēmumā par nokavēto nodokļu maksājumu labprātīgu izpildi iekļautajai nodokļu pamatparāda summai, ir nepieciešams ilgāks laika posms (vismaz trīs gadi), pēc kura būs izvērtējama samazinātās nokavējuma naudas likmes efektivitāte praksē.

**3)  nodokļu maksātāji, kas nesadarbojas ar nodokļu administrāciju, vai kuri neatbilst nosacījumiem, kas izpildāmi samazinātas nokavējuma naudas piemērošanai**

Tikai šajā gadījumā nokavējuma naudas likme ir **0,05 procenti** no laikā nenomaksātā pamatparāda par katru nokavēto dienu, ja konkrētā nodokļa likumā nav noteikti citi nokavējuma naudas apmēri,[[16]](#footnote-16) jeb **18,25** procenti gadā.

Līdz 2017. gada 30. jūnijam nokavējuma naudas aprēķināšana tika pārtraukta, kad nokavējuma naudas summa sasniedza nokavētā maksājuma (pamatparāda) apmēru. Tomēr, ņemot vērā, ka, strādājot ar nodokļu administrēšanas jautājumiem, tika konstatēts, ka pārsvarā gadījumu, kad nodokļu parāds netiek samaksāts vai piedzīts 1-2 gadu laikā no tā rašanās brīža, tas vispār netiek atgūts no nodokļu maksātāja, tika secināts, ka vairumā gadījumu nokavējuma nauda pilda nodokļu samaksas stimula un fiskālo funkciju tikai pirmos divus gadus no nodokļu parāda rašanās brīža. Tādējādi ar 2017. gada 1. jūliju ir mainīts nosacījums nokavējuma naudas aprēķināšanas pārtraukšanai, proti, nosakot, ka tā tiek aprēķināta līdz brīdim, kamēr tā sasniedz divas piektdaļas (40 procentus) no nokavētā maksājuma (pamatparāda) apmēra[[17]](#footnote-17).

**Līdz ar to šobrīd, salīdzinot ar civiltiesībām, kur procentu pieaugums apstājas, kad vēl nesamaksāto procentu daudzums sasniedzis kapitāla lielumu[[18]](#footnote-18), nodokļu tiesībās ir labvēlīgāki nosacījumi attiecībā uz nokavējuma naudas aprēķināšanas pārtraukšanu.**

Saskaņā ar VID sniegto informāciju uz 2017. gada 1. decembri kopējais nodokļu parāds, kuram aprēķinātā nokavējuma naudas summa ir sasniegusi vismaz divas piektdaļas no pamatparāda, ir 383 540 000 *euro*, tajā skaitā, pamatparāds 222 440 000 *euro* un nokavējuma nauda 161 100 000 *euro*.

Kopējais nodokļu parādnieku skaits, kuru nodokļu parādam aprēķinātā nokavējuma naudas summa ir sasniegusi divas piektdaļas no pamatparāda, ir 29 000 nodokļu maksātāji, no tiem 11484 jeb 39,6 procenti ir fiziskās personas ar kopējo parādu 171 500 000 *euro* (tajā skaitā pamatparāds - 98 880 000 *euro* un nokavējuma nauda 72 620 000 *euro)* un17516 jeb 60,4 procenti ir juridiskās personas ar kopējo parādu 212 030 000 *euro* (tajā skaitā pamatparāds - 123 560 000 *euro* un nokavējuma nauda 88 480 000 *euro)*.

|  |  |  |
| --- | --- | --- |
| Nodokļu veids | Nodokļu parāds *euro* | Īpatsvars no kopējā parāda % |
| **Fiziskās personas** | | |
| Iedzīvotāju ienākuma nodoklis | 157 870 000 | 92 |
| Pievienotās vērtības nodoklis | 10 360 000 | 6 |
| Pārējie nodokļu veida parādi | 3270000 | 2 |
|  | | |
| **Juridiskās personas** | | |
| Pievienotās vērtības nodoklis | 123000000 | 58,0 |
| Sociālās apdrošināšanas iemaksas | 37580000 | 17,7 |
| Uzņēmumu ienākuma nodoklis | 25950000 | 12,2 |
| Iedzīvotāju ienākuma nodoklis | 21090000 | 9,9 |
| Mikrouzņēmumu nodoklis | 3680000 | 1,7 |
| Akcīzes nodoklis | 430000 | 0,2 |
| Dabas resursu nodoklis | 310000 | 0,1 |
| **Kopā:** | **171500000** | **100** |
| **Kopā** | **212040000** | 100 |

Ņemot vērā, ka kopš minētā nosacījuma ieviešanas ir pagājis neilgs laiks, šobrīd nav iespējams objektīvi izvērtēt, kā nodokļu maksātājus ir ietekmējis grozījums likuma “Par nodokļiem un nodevām” 29.panta septītajā daļā.

Savukārt VID, ievērojot termiņu, kādā nokavējuma nauda sasniedz divas piektdaļas no pamatparāda apmēra, ir apņēmies nodrošināt, ka nodokļu parāda summas, veicot nodokļu parādu piedziņas procesu, tiktu atgūtas maksimāli īsā termiņā (tas ir, veicot visas piedziņas darbības nekavējoties).

Ievērojot likumā “Par nodokļiem un nodevām” paredzētos gadījumus, kuru rezultātā nodokļu maksātāja nokavētajiem nodokļu maksājumiem tiek piemērota samazināta nokavējuma naudas likme vai, kad tā netiek piemērota vispār, secināms, ka nokavējuma naudas likme 0,05 procentu apmērā tiek piemērota tikai attiecībā uz nodokļu maksātājiem, kuri:

a)  nav vēlējušies un nevēlas labprātīgi samaksāt nokavēto nodokļu maksājumu samaksu, kā arī izmantot likumā noteiktos tiesiskos risinājumus savu nodokļu maksājumu saistību izpildē;

b)  vēlas labprātīgi samaksāt nokavētos nodokļu maksājumus, tomēr nav ņēmuši vērā likumā “Par nodokļiem un nodevām” noteiktos procesuālos termiņus tiesību realizēšanai;

Tā, piemēram, nodokļu maksātājam ir pienākums noteiktajā termiņā un pilnā apmērā nomaksāt paša aprēķinātos nodokļus un nodevas, vai arī, konstatējot, ka minēto pienākumu objektīvu iemeslu dēļ nebūs iespējams izpildīt, izmantot likumā “Par nodokļiem un nodevām” paredzēto iespēju 15 dienu laikā pēc maksājuma termiņa iestāšanās iesniegt iesniegumu samaksas termiņa pagarinājuma piešķiršanai[[19]](#footnote-19). Ja nodokļu maksātājs minēto iespēju nav izmantojis un noteiktajā termiņā un pilnā apmērā paša aprēķinātos nodokļus un nodevas nav nomaksājis, nodokļu administrācijai ir pienākums tos piedzīt bezstrīda kārtībā, pieņemot lēmumu par nokavēto nodokļu maksājumu piedziņu[[20]](#footnote-20).

Šobrīd valsts ir pretimnākoša arī pret tiem nodokļu maksātājiem, kuri savu iniciatīvu ir izrādījuši tikai piedziņas procesa ietvaros. Proti, nodokļu maksātājam saskaņā ar likuma “Par nodokļiem un nodevām” 26. panta vienpadsmito daļu ir tiesības lūgt nodokļu administrācijai vienoties ar nodokļu maksātāju par nokavēto nodokļu maksājumu labprātīgu samaksu. Lai nodokļu administrācija izskatītu minēto iesniegumu un pieņemtu lēmumu par nokavēto nodokļu maksājumu labprātīgu izpildi, tam ir jābūt iesniegtam ne vēlāk kā sešus mēnešus no lēmuma par nokavēto nodokļu maksājumu piedziņu paziņošanas dienas.

**Tādējādi secināms, ka nodokļu maksātājam ir dots gandrīz septiņu mēnešu ilgs laika posms**[[21]](#footnote-21) **no nodokļu maksājumu samaksas iestāšanās brīža, lai vienotos ar nodokļu administrāciju par labprātīgu nokavēto nodokļu maksājumu samaksu, kā rezultātā tā nokavētajiem nodokļu maksājumiem, kas iekļauti lēmumā par nokavēto nodokļu maksājumu piedziņu, tiktu aprēķināta samazināta nokavējuma nauda, proti 0,025 procenti par katru dienu visā kavējuma periodā jeb 9,125 procenti gadā.**

c)  kuri vēlas sadarboties ar nodokļu administrāciju, bet neatbilst kritērijiem, kas noteikti, lai nodokļu administrācija sadarbību veiktu.

Saskaņā ar likuma “Par nodokļiem un nodevām” 24. pantu un 26. panta vienpadsmito daļu nodokļu administrācijai ir tiesības, nevis pienākums piešķirt nodokļu maksātājam iespēju veikt labprātīgu nokavēto nodokļu maksājumu samaksu. Tādējādi nodokļu administrācijai rīcības brīvības ietvaros ir jāiegūst pārliecība ne tikai par to, ka nodokļu maksātājs noteiktajos samaksas termiņos samaksās nokavētos nodokļu maksājumus un samaksās arī turpmāk aprēķinātos nodokļu maksājumus atbilstoši normatīvajos aktos noteiktajiem termiņiem, bet arī pārliecība, ka nodokļu maksātājs minētajā likumā paredzētos tiesiskos risinājumus izmanto, lai risinātu radušās finansiālās grūtības, nevis nepildītu likuma “Par nodokļiem un nodevām” 15. panta pirmās daļas 2. punktā noteikto pienākumu.

**2.3.  ES dalībvalstu noteiktās nokavējuma naudas likmes**

Eiropas nodokļu administrāciju organizācijas (IOTA – Intra-European Organization of Tax Administrations) darba grupa “Parādu vadība” ir apkopojusi informāciju par IOTA dalībvalstīs esošajām nokavējuma naudām un tās apmēriem pārskatā “Use of Innovative Approaches to Promotion of Voluntary Tax Debt Payment – Deterrence Measures” (turpmāk – IOTA pārskats).

No minētā pārskata izriet, ka mazāk nekā puse no IOTA dalībvalstīm par nodokļu maksājumu samaksas termiņa kavējumu piemēro sodu (*penalties*), kura apmērs ir atkarīgs no nokavētā nodokļu maksājuma apmēra. Sods (naudas sods) par kavētu nodokļu maksājumu samaksu vai nodokļu maksājumu nemaksāšanu ir 15 valstīs, tajā skaitā Albānijā, Austrijā, Beļģijā, Dānijā, Francijā, Ungārijā, Itālijā, Somijā, Maltā, Nīderlandē, Polijā, Serbijas Republikā, Krievijā, Spānijā un Apvienotajā Karalistē.

Minētajās valstīs naudas soda apmērs tiek noteikts atšķirīgi. Tā, piemēram, trīs valstis piemēro fiksētu soda apmēru, savukārt 12 valstīs soda apmērs ir atkarīgs no nodokļu parāda apmēra (izņemot Apvienoto Karalisti, kurā tiek izmantotas abas pieejas).

Austrijā ir naudas sods 2 % no nodokļu parāda apmēra. Ja nodoklis nav samaksāts vēl pēc trim mēnešiem, šajā brīdī tam ir jāsamaksā vēl 1 % no nesamaksātā nodokļa apmēra. Ja trīs mēneši pēc otrā atgādinājuma vēl joprojām nodoklis nav samaksāts, nodokļu maksātājam papildus aprēķina 1% no nesamaksātās summas.

Ungārijā ir divu veidu sodi – nodokļu sods (*tax penalty*) un nokavējuma sods (*default penalty*).

Itālijā 30 dienas pēc paziņojuma par pārkāpumu sods ir 10 % no nesamaksātās summas. Ja nodokļu maksātājs šo nesamaksāto nodokļu parāda summu nesamaksā, tam tiek nosūtīta nodokļu maksāšanas veidlapa ar soda naudu 30 % apmērā no parāda summas, kā arī citas izmaksas un nokavējuma nauda.

Spānijā naudas sodam ir trīs procentu likmes (5 %, 10 % un 20 % no nodokļu parāda apmēra). Konkrēto likmi piemēro atkarībā no tā, cik ilgi nodokļu maksātājs no oficiālā atgādinājuma saņemšanas ir kavējis nodokļu maksājuma samaksu.

Savukārt 15 valstīs nav noteikts sods par nodokļu maksājumu samaksas termiņa kavējumu, bet ir noteikta tikai nokavējuma nauda, kuras apmērs parasti var sasniegt kavētā nodokļu maksājuma apmēru. Proti, no 30 aptaujātajām IOTA dalībvalstīm 24 valstis norādīja, ka nokavējuma nauda tiek aprēķināta līdz brīdim, kamēr nodokļu parāds ir pilnībā samaksāts.

Azerbaidžānā maksā procentus ne ilgāk kā vienu gadu.

Beļģijā aptur nokavējuma naudas aprēķinu, ja, piemēram, nodokļu maksātājam ir nodokļu parādu samaksas kārtība.

Itālijā nodokļu parādam pirms piespiedu izpildes perioda un nodokļu parādam, kas nodots piespiedu izpildei, ir noteiktas atšķirīgas nokavējuma naudas likmes.

Nokavējuma naudas apmērs ES dalībvalstīs ir atšķirīgs. Dažās valstīs likme ir fiksēts procentu lielums, savukārt citās tā tiek aprēķināta, ņemot vērā komerciālo vai starpbanku likmi vai kādu citu procentu likmes aprēķināšanas metodi.

Procentu likmju diapazons ir, sākot no 3% līdz 36,5% gadā.

IOTA pārskatā, analizējot 26 aptaujāto valstu gada procentu likmes diapazonu, konstatēts, ka 16 valstis izmanto procentu likmi zem 10%, 4 valstīs procentu likmes diapazons ir no 10% līdz 20%, savukārt 6 valstīm nokavējuma naudas likmi ir vienāda vai lielāka par 20%.

Izvērtējot ES dalībvalstu tīmekļa vietnēs pieejamo informāciju, konstatējams, ka līdzās nokavējuma naudai vai (un) soda naudai par nodokļu samaksas termiņa kavējumu, nodokļu maksātājam tiek piemēroti būtiski sodi par nodokļu deklarācijas termiņa neievērošanu.

|  |  |  |
| --- | --- | --- |
| **Valsts** | **Nokavējuma naudas likme** | **Cita informācija** |
| Apvienotā Karaliste[[22]](#footnote-22) | Sākot no 21.11.2017. likme 3%. | Par nokavētu nodokļu deklarācijas iesniegšanu:  Par 1 dienu £100;  +  Līdz 3 mēn. £10 par katru papildu dienu (līdz 90 dienām)  +  Līdz 6 mēn. vai nu £300 vai 5% no neatmaksātās summas [atkarībā no tā, kura summa būs augstāka];  +  Līdz 12 mēn. £300 vai 5% no neatmaksātās summas, bet nopietnākos gadījumos var būt arī 100% no neatmaksātā nodokļa. |
| Austrija[[23]](#footnote-23) | Sākot no 21.11.2017. likme 2% no nesamaksātās summas.  Ja nodoklis nav samaksāts 3 mēnešu laikā – papildus 1% no nesamaksātās summas.  Ja nodoklis nav samaksāts vēl pēc 3 mēnešiem - vēl papildus 1% no nesamaksātās summas. | Soda apmērs par nokavētu nodokļu deklarācijas iesniegšanu ir atkarīgs no nodokļu administrācijas lēmuma, bet tas nevar pārsniegt 10% no kavētā maksājuma.  Ir iespējams atlikt nodokļu maksājuma samaksu, ja ir oficiāls nodokļu maksātāja pieprasījums (nokavējuma nauda šajā gadījumā tiek aprēķināta). |
| Beļģija[[24]](#footnote-24) | No 2018.gada nokavējuma nauda ir vismaz 4 % (un ne vairāk kā 10 %) | Par nokavētu nodokļu deklarācijas iesniegšanu no 10% līdz 200% no maksājamā nodokļa. |
| Čehija[[25]](#footnote-25) | Valsts Centrālās bankas likme, par kuru dod komercbankām kredītus, un papildus vēl gada likme 14%. | Par nokavētu nodokļu deklarācijas iesniegšanu līdz 10% no maksājamā nodokļa. |
| Dānija[[26]](#footnote-26) | 3,1%. | nav |
| Francija [[27]](#footnote-27) | Nokavējuma nauda uzņēmuma ienākuma nodoklim, PVN, reģistrācijas nodevai un uzņēmējdarbības nodoklim ir 0,4 % mēnesī un 5 % sods.  Bez tam sodu no 40 % var piemērot ļaunprātības gadījumā, savukārt 80  % - krāpšanas gadījumā | Par nokavētu nodokļu deklarācijas iesniegšanu tiek aprēķināti nokavējuma procenti 0,4 % mēnesī un 10% sods. |
| Itālija[[28]](#footnote-28) | Par nokavētu nodokļu nomaksu (neatkarīgo no nodokļu veida) sods 30 % apmērā no nesamaksātā nodokļu apmēra. Tomēr, ja kavēšanās ir līdz 15 dienām, tad sods ir vienāds ar 1% dienā, bet, ja kavēšanās ir no 15 līdz 90 dienām, sods ir 15% | Par nokavētu nodokļu deklarācijas iesniegšanu piemēro sodu no 120% līdz 240% no nesamaksātajiem nodokļiem (minimālā sankcija – 250 *euro* līdz 1000 *euro*, ja nav konstatētas nodokļu saistības) . |
| Nīderlande[[29]](#footnote-29) | Par nokavētu uzņēmuma ienākuma nodokļa nomaksu – vismaz 8% (tāda pati procentu likme, kas noteikta attiecībā uz komercdarījumiem).  Attiecībā uz pārējiem nokavētajiem nodokļu maksājumiem – vismaz 4 % (tādi pati procentu likme, kas noteikta attiecībā uz nekomerciāliem darījumiem). | Nodokļu maksātājam ir tiesības iesniegt pieteikumu par nodokļu maksājuma atlikšanu.  Standarta naudas sods par nokavētu nodokļu deklarācijas iesniegšanu ir 2460 *euro (50 %no maksimālās summas)*. Ja atkārtoti netiek iesniegta nodokļu deklarācija, naudas sods tiek palielināts līdz 4920 %euro |
| Ungārija[[30]](#footnote-30) | Nokavējuma naudas likme ir divkāršā Ungārijas valsts bankas noteiktās procenta likmes apmērā | Par nodokļu nomaksas kavējumu tiek piemērots sods 50 % (noteiktos gadījumos līdz par 200 %).  Papildus ir arī nokavējuma sods (*default penalty).* |
| Vācija[[31]](#footnote-31) | Nokavējuma nauda tiek aprēķināta pēc nodokļu paziņojuma saņemšanas 1% mēnesī no nesamaksātās summas. | Sods par nodokļu deklarācijas neiesniegšanu ir atkarīgs no nodokļu administrācijas lēmuma, bet ne lielāks kā 10% no maksājamā nodokļa apmēra. |
| Zviedrija[[32]](#footnote-32) |  | Par nokavētu nodokļu deklarācijas iesniegšanu no 6 250 SEK līdz 18,750 SEK.  Par nepareizu vai nepietiekami aizpildītu nodokļu deklarācijas iesniegšanu:  līdz 40% no pareizi maksājamā nodokļa. |

Ievērojot ES dalībvalstu dažādo pieeju, kā motivēt nodokļu maksātājus ievērot nodokļu maksājumu samaksas termiņus un pilnā apmērā veikt aprēķinātos nodokļu maksājumus, secināms, ka nav iespējams iegūt objektīvu vērtējumu likuma “Par nodokļiem un nodevām” 29. panta otrajā daļā noteikto nokavējuma naudas likmi, salīdzinot tikai ar citās ES dalībvalstīs noteiktajām nokavējuma naudas likmēm. Proti, valstu noteiktās maksimālās nokavējuma naudas likmes būtu jāvērtē arī kopsakarā gan ar citu valstu normatīvajos aktos paredzētajiem citiem tiesiskajiem risinājumiem nokavējuma naudas mazināšanas iespējai, kā arī papildus noteiktajām sankcijām, kas noteiktas attiecībā uz nodokļu parādniekiem.

## **2.4.  Vai nokavējuma nauda ir uzskatāma par soda sankcijas instrumentu?**

Likums “Par nodokļiem un nodevām” izšķir divu veidu maksājumus par nodokļu likumos noteikto pienākumu pienācīgu neizpildi. Viens no šiem maksājumiem ir nokavējuma nauda, kas ir procentu maksājums par nodokļu, nodevu samaksas termiņa kavējumu,[[33]](#footnote-33) savukārt otrs maksājums ir soda nauda, kas ir obligāts maksājums, kas tiek uzlikts nodokļu revīzijas (audita) rezultātā par budžetā iemaksājamās nodokļa summas samazināšanu vai no budžeta atmaksājamās nodokļa summas palielināšanu nodokļu administrācijai iesniegtajās vai iesniedzamajās nodokļu deklarācijās vai ko nodokļu administrācija aprēķina gadījumā, kad nodokļu maksātājs nodokļu deklarācijas precizējumu un deklarācijā precizēto nodokļa maksājumu veic pēc tam, kad saņemts paziņojums par nodokļu revīzijas (audita) uzsākšanu vai lēmums par nodokļu revīzijas (audita) veikšanas nosacījumu maiņu[[34]](#footnote-34).

Nodokļu jomu regulējošajos normatīvajos aktos paredzētā nokavējuma nauda un soda nauda zināmā mērā ir attiecīgi salīdzināma ar tādiem tiesību institūtiem civiltiesībās kā nokavējuma procenti un līgumsods (*sk. Senāta 2013. gada 22. februāra sprieduma lietā Nr. SKA-30/2013 14. punktu*).

Kā skaidrots Latvijas Republikas Civillikuma komentāros[[35]](#footnote-35)- “Procentu maksāšanas pienākums balstās uz tirgus ekonomikai raksturīgu pieņēmumu, saskaņā ar kuru kapitāls parasti nes augļus, un tāpēc, ja tas tiesiski vai prettiesiski nonāk citas personas turējumā, tad par tā turēšanu (lietošanu) ir jāmaksā procenti. [..] Procentu kā atlīdzības par kapitāla lietošanas atvēlējumu vai atdošanas kavējumu galvenā funkcija ir nodrošināt tirgus ekonomikai raksturīgu ekvivalenci, pamatojoties uz kapitāla spēju nest augļus. [..] Procenti jāmaksā arī tad, ja kapitāls nonācis vai palicis svešā lietojumā prettiesiskas rīcības – nokavējuma rezultātā. Šādos gadījumos procentiem nedrīkst piedēvēt soda raksturu, kaut gan procentu maksāšanas pienākums iedarbojas kā pamudinājums parāda ātrākai nokārtošanai. Sankcijas raksturs ir līgumsodam, ko arī var izteikt procentos.[..] Procentu maksājums nav saistāms ar vainas esamību vai neesamību, turpretim no līgumsoda attiecīgā puse ir atbrīvojama, ja tā nav nokavējumā vainojama.”

Savukārt attiecībā uz Civillikuma 1759. panta 1. punktu, kurā noteikts pienākums maksāt nokavējuma procentus par parāda samaksas nokavējumu, Latvijas Republikas Civillikuma komentāros[[36]](#footnote-36) norādīts: “Nokavējuma procenti ir maksa par naudas vai cita kapitāla lietojumu pēc tam, kad iestājies maksājuma (atvietojamas lietas došanas) pienākums. Tātad nokavējumu procentu maksāšana ir saistīta ar tiesību pārkāpumu – nokavējumu, taču to daba paliek tāda pati kā procentiem vispār: arī nokavējuma procentu uzdevums ir nodrošināt ienākumus, ko dod kapitāls, atrodoties normālā apritē, ekvivalenci mantiskajās attiecībās. Tāpēc nokavējuma procentus nedrīkst jaukt ar līgumsodu kā sankciju un it īpaši ar tādu līgumsodu, kas nosaukts par nokavējuma naudu.”

Tādējādi civiltiesībās nokavējuma procentu mērķis ir pamudināt parādnieku ātrāk nokārtot parādu, nevis sodīt, savukārt līgumsodam ir sankcijas raksturs. Līdzīgi ir arī nodokļu jomā – soda naudai ir sankcijas raksturs, savukārt nokavējuma nauda tiek noteikta kā maksa par nodokļa summas lietojumu pēc tam, kad iestājies nodokļa samaksas pienākums. Kā jau iepriekš Augstākās tiesas Senāts ir norādījis, nokavējuma naudai principā nav sodošs, bet budžetā savlaicīgi negūtos ieņēmumus kompensējošs raksturs (*sk. Senāta 2013. gada 22. februāra sprieduma lietā SKA-30/2013 14. punktu un 2011. gada 1. jūnija sprieduma lietā Nr. SKA-107/2011 15. punktu*).

Kā izriet no sekretariāta ziņojuma, Latvijas Tranzīta biznesa asociācijas ieskatā likuma “Par nodokļiem un nodevām” 29. panta otrajā daļā noteiktā nokavējuma naudas likme (tas ir, 18,25  procenti gadā) ir uzskatāma par nesamērīgu, kas liecinot par to, ka nokavējuma nauda Latvijas gadījumā tiek iekasēta nevis kā kompensējošs mehānisms par nesavlaicīgi samaksātu nodokļu parādu, bet gan tiek izmantota kā soda sankcijas instruments, ko nodokļu administrācija piemēro nodokļu maksājumu pārkāpumu gadījumos.

Kā jau iepriekš minēts, nodokļu jomu regulējošajos normatīvajos aktos paredzētā nokavējuma nauda zināmā mērā ir attiecīgi salīdzināma ar tādu tiesību institūtu civiltiesībās kā nokavējuma procenti.

Atbilstoši Civillikuma 1757. pantā noteiktajam, nolīgstot procentus, jānoteic to apmērs. Ja tas nav darīts, tad atzīstams, ka, klusējot pieņemti, likumiskie procenti, tas ir, seši procenti no simta gadā.[[37]](#footnote-37) Augstāka likumiskā nokavējuma procentu likme ir noteikta attiecībā uz tirdzniecības darījumiem, kur Civillikuma 1765. panta otrā daļa nosaka, ka likumisko procentu apmērs par tāda naudas parāda samaksas nokavējumu, kas kā atlīdzība nolīgta līgumā par preces piegādi, par pirkumu vai pakalpojuma sniegšanu, ir astoņi procentpunkti virs procentu pamatlikmes (1765.p.3.d.) gadā. Šajā gadījumā ar procentu pamatlikmi tiek saprastagalējā procentu likme, ko Eiropas Centrālā banka piemērojusi savās pirms attiecīgā pusgada pirmās kalendāra dienas veiktajās pēdējās galvenajās refinansēšanas operācijās. Attiecīgā pusgada pirmajā kalendāra dienā spēkā esošo procentu pamatlikmi piemēro sešus turpmākos mēnešus[[38]](#footnote-38). Uz 2018. gada 1. janvāri tā ir 0,00 procenti gadā[[39]](#footnote-39).

Savukārt, nolīgstot procentus, jāņem vērā Civillikuma 1764. pants, kurā noteikts, ka visādos mantiskos darījumos un aktos, kas nodibina pienākumu maksāt procentus, atļauts nolīgt procentus, kuru apmēru var noteikt līdzēji, savstarpēji vienojoties, bet vienpusējos aktos - to izdevējs pēc sava ieskata, ciktāl likums neparedz aprobežojumus šajā ziņā. Par prettiesiskiem uzskatāmi nesamērīgi un godīgai darījumu praksei neatbilstoši procenti.

Minētais nosacījums, ka par prettiesiskiem uzskatāmi nesamērīgi un godīgai darījumu praksei neatbilstoši procenti, Civillikumā tika iekļauts ar 2013. gada 20. jūnija likumu, kas stājās spēkā 2014. gada 1. janvārī.

Kā izriet no likumprojekta “Grozījumi Civillikumā” anotācijas[[40]](#footnote-40), UNIDROIT starptautisko komerclīgumu principos[[41]](#footnote-41), Eiropas līgumu tiesību principos[[42]](#footnote-42) u.c. dokumentos par kritēriju zaudējumu atlīdzībai par kavējumu visai labvēlīgi kreditoram piedāvāta vidējā banku īstermiņa kredītu likme sākotnējiem aizņēmējiem.

Ņemot vērā, ka viena no nokavējuma naudas funkcijām ir motivēt nodokļu maksātāju godprātīgi pildīt likumā noteikto pienākumu un likumā noteiktajā termiņā un pilnā apmērā nomaksāt nodokļus un nodevas, savukārt nokavēto nodokļu maksājumu gadījumā - pamudināt nodokļu maksātāju pēc iespējas savlaicīgi un brīvprātīgi nokārtot nodokļu parāda saistības pret valsti, nodokļu tiesībās nokavējuma naudas likmei būtu jābūt nedaudz lielākai kā kredītiestāžu piedāvātajai īstermiņa kredītu likmei sākotnējiem aizņēmējiem, lai tādējādi nodokļu maksātājiem, kuriem ir laba kredītvēsture, būtu izdevīgāk nevis veidot nodokļu parādus, bet aizņemties līdzekļus no citiem avotiem, piemēram, kredītiestādēs ilgtermiņa vai īstermiņa kredītu veidā.

Tādējādi, izvērtējot likuma “Par nodokļiem un nodevām” 29. panta otrajā daļā noteikto nokavējuma naudas likmi, ir izvērtējama kredītiestāžu vidējā īstermiņa kredītu likme sākotnējiem aizņēmējiem.

Izvērtējot kredītiestāžu piedāvātās patēriņu kredītu likmes privātpersonām, konstatējams, ka to procentu likmes nav noteikts konkrēts, fiksēts lielums, bet gan ir atkarīgas no banku veiktā privātpersonas izvērtējuma. Tādējādi īstermiņa kredītu likme sākotnējiem aizņēmējiem var būt arī daudz augstāka par konkrēto banku mājaslapās publicēto likmi.

|  |  |  |
| --- | --- | --- |
| Kredītiestādes nosaukums | Procentu likme patēriņa kredītiem | **Noformēšana (% no summas)** |
| AS “Swedbank” [[43]](#footnote-43) | No 16% gadā (procentu likme tiek noteikta katram klientam individuāli un procentu maksājums tiek aprēķināts no neatmaksātās kredīta summas). | 2% (min. 25 *euro*) |
| AS “Citadele banka”[[44]](#footnote-44) | Sākot ar 9 % gadā | 2% no līguma summas (min. 25 *euro*) |
| AS “SEB banka” [[45]](#footnote-45) | Patēriņa kredīts ar fiksētu procentu likmi:  15% – standarta likme  12% – sudraba līmeņa klientiem  10% – transportlīdzekļa iegādei (vieglais automobilis, motocikls, tricikls, kvadricikls vai mopēds)  9% – zelta līmeņa klientiem | 2% no piešķirtās summas (min. 50 *euro)* |
| AS “Norvik Banka”[[46]](#footnote-46) | Individuāla procentu likme, sākot no 12% gadā | 2% no kredīta summas (min. 15,00 *euro*) |

No tabulā atspoguļotās informācijas izriet, ka likuma “Par nodokļiem un nodevām” 29. panta otrajā daļā noteiktā nokavējuma naudas likme (kas gadā ir 18,25 %) ir nedaudz augstāka par kredītiestāžu piedāvāto minimālo procenta likmi patēriņa kredītiem.

Tādējādi, secināms, ka minētajā pantā noteikto nokavējuma naudas likmi nav nepieciešams samazināt, ņemot vērā, ka pretējā gadījumā pastāv risks, ka nodokļu maksātāji apzināti izvēlēsies naudas līdzekļus novirzīt citiem mērķiem nevis nodokļu samaksai.

## **2.5.  Vai nokavējuma nauda ir tranzīta kravu pārvadājumu traucējošs faktors?**

Saskaņā ar Muitas likuma 4. panta 4. punktu muitas maksājumi ir Eiropas Parlamenta un Padomes 2013. gada 9. oktobra regulas (ES) Nr. 952/2013, ar ko izveido Savienības Muitas kodeksu (turpmāk – regula Nr. 952/2013), 5. panta 20. punktā noteiktais ievedmuitas nodoklis un 21. punktā noteiktais izvedmuitas nodoklis un ar tiem saistītie maksājumi, kā arī pievienotās vērtības nodoklis un akcīzes nodoklis, kurus piemēro, preces importējot Latvijas Republikas muitas teritorijā.

Ievedmuitas un izvedmuitas nodokļa aprēķināšanas un samaksas kārtība, kā arī nosacījumi samaksas termiņa atlikšanai ir noteikti regulā Nr. 952/2013.

Saskaņā ar VID sniegto informāciju 2016. un 2017. gadā nav piešķirts neviens samaksas termiņa pagarinājums muitas nodokļa samaksai.

Savukārt ar ievedmuitas un izvedmuitas nodokli saistītie maksājumi, kā arī pievienotās vērtības nodokļa un akcīzes nodokļa maksājumi, kurus piemēro, preces importējot Latvijas Republikas muitas teritorijā (turpmāk – muitas maksājumi), samaksas termiņa atlikšanas kārtība ir noteikta likumā “Par nodokļiem un nodevām”.

Saskaņā ar VID sniegto informāciju 2016. gadā saņemti 39 nodokļu maksātāju iesniegumi muitas maksājumu samaksas termiņa pagarinājumam un attiecīgi piešķirti 31 samaksas termiņa pagarinājums, savukārt 2017. gadā saņemts 31 nodokļu maksātāju iesniegums un attiecīgi piešķirti 17 samaksas termiņa pagarinājumi.

|  |  |  |
| --- | --- | --- |
|  | 2016. gads | 2017. gads |
| Saņemti nodokļu maksātāju iesniegumi | 39 | 31 |
| Piešķirtie samaksas termiņa pagarinājumi | 31 | 17 |
| Kopējā summa, kurai piešķirts termiņa pagarinājums, *euro* | 365547,63 | 133715,73 |
| Pamatparāda kopsumma, kurai piešķirts termiņa pagarinājums, *euro* | 325443,92 | 108931,76 |
| Nokavējuma naudas kopsumma, kurai piešķirts termiņa pagarinājums, *euro* | 40103,71 | 24783,97 |
| Atbilstoši termiņa pagarinājuma sākotnējam grafikam aprēķinātā nokavējuma nauda, *euro* | 23176,35 | 10486,69 |

Saskaņā ar VID sniegto informāciju 2017. gadā TIR karnetes turētāji (pārvadātāji) ir 263, bet tranzīta deklarācijā (T1) Savienības tranzīta izmantotāji (principāli) ir 162.

Izvērtējot, kāda ir situācija ar Savienības tranzīta procedūras izmantotājiem (principāliem) nodokļu nomaksas jomā, secināms, ka uz 2018. gada 26. februāri no 162 principāliem 27 (jeb 17 %) principāliem ir VID administrēto nodokļu (nodevu) parāds (no tiem, 5 principāliem ir piešķirts nodokļu atbalsta pasākums).

Tādējādi secināms, ka likuma “Par nodokļiem un nodevām” 29. panta otrajā daļā noteiktā nokavējuma naudas likme nav uzskatāma par tranzīta kravu pārvadājumu traucējošu faktoru.

### **3.  Piedāvātie risinājumi**

Latvijas Ostu, tranzīta un loģistikas padomes 2018. gada 14. februāra sēdē Finanšu ministrija, ievērojot minētās padomes 2017. gada 7. jūnija sēdes lēmumu aicināt Finanšu ministriju 2018.gada I ceturksnī sniegt ziņojumu Latvijas Ostu, tranzīta un loģistikas padomes sēdē par Ministru kabineta uzdevuma izpildi saistībā ar nokavējuma naudu regulējuma izvērtēšanu praksē un attiecīgiem priekšlikumiem Ministru kabinetam par piedāvāto risinājumu attiecībā uz nokavējuma naudas likmes apmēru un tās piemērošanu (skatīt protokola Nr. 3, 2.2.4.4. punktu), sniedza ziņojumu par nokavējuma naudas regulējumu, norādot, ka izvērtējot likumā “Par nodokļiem un nodevām” 29. panta otrajā daļā noteikto nokavējuma naudas likmi un tā piemērošanu kopsakarā ar minētajā likumā paredzētajiem citiem tiesiskajiem risinājumiem nokavējuma naudas mazināšanas iespējai, Finanšu ministrija nekonstatē, ka būtu nepieciešamas izmaiņas nokavējuma naudas regulējumā. Proti, attiecībā uz nodokļu maksātājiem, kas savlaicīgi vienojas ar nodokļu administrāciju par labprātīgu nodokļu parādu saistību izpildi, likums “Par nodokļiem un nodevām” paredz samazinātu nokavējuma naudas likmes piemērošanu, savukārt nokavējuma naudas likme - 0,05 procenti par katru nokavēto dienu tiek piemērota attiecībā uz nodokļu maksātājiem, kas nesadarbojas ar nodokļu administrāciju, vai kuri neatbilst nosacījumiem, kas izpildāmi samazinātas nokavējuma naudas piemērošanai.

Tāpat Finanšu ministrija atkārtoti arī vērsa Latvijas Ostu, tranzīta un loģistikas padomes uzmanību, lai objektīvi salīdzinātu nokavējuma naudas regulējumus, ir nepieciešams salīdzināt ne tikai Latvijā noteikto nokavējuma naudas likmi ar citu Eiropas Savienības dalībvalstu noteiktajām nokavējuma naudas likmēm, bet arī izvērtēt, vai citās Eiropas Savienības dalībvalstīs tiek paredzēti tiesiskie risinājumi nokavējuma naudas samazināšanai.

Minēto informāciju Latvijas Ostu, tranzīta un loģistikas padome ir pieņēmusi zināšanai, neparedzot Finanšu ministrijai saistībā ar šo nevienu jaunu uzdevumu (tajā skaitā neparedzot atkārtoti izvērtēt nokavējuma naudas regulējumu (skatīt 2018. gada 14. februāra sēdes protokola Nr.1 6. punktu)). Līdz ar to uzskatām, ka ir akceptēta Finanšu ministrijas Latvijas Ostu, tranzīta un loģistikas padomes konkrētajā (pēdējā notikušajā) sēdē sniegtā argumentācija un nostāja.

Tādējādi, ievērojot minēto, kā arī atbilstoši informatīvajā ziņojumā sniegtajai informācijai **Finanšu ministrija ierosina nevirzīt izmaiņas likuma “Par nodokļiem un nodevām” 29. panta otrās daļas regulējumā attiecībā uz nokavējuma naudas likmes apmēra samazināšanu.**

Finanšu ministre D.Reizniece-Ozola

Šēfere 67083942

[evita.sefere@fm.gov.lv](mailto:Anita.Cehanovica@tm.gov.lv)

1. L.Kavale un A.Joppe. Nodokļu politikas un administrēšanas pamati. Rīga: Latvijas Universitāte, 2008, 6. lpp. [↑](#footnote-ref-1)
2. V.Andrējeva, K.Ketners. Valsts ieņēmumu teorijas pamati. Rīga: Rīgas Tehniskā universitāte, 2008., 4. lpp. [↑](#footnote-ref-2)
3. L.Kavale un A.Joppe. Nodokļu politikas un administrēšanas pamati. Rīga: Latvijas Universitāte, 2008, 8. lpp. [↑](#footnote-ref-3)
4. V.Andrējeva, K.Ketners. Valsts ieņēmumu teorijas pamati. Rīga: Rīgas Tehniskā universitāte, 2008., 43. lpp. [↑](#footnote-ref-4)
5. Likuma “Par nodokļiem un nodevām” 15. panta pirmās daļas 1. un 2. punkts [↑](#footnote-ref-5)
6. V.Andrējeva, K.Ketners. Valsts ieņēmumu teorijas pamati. Rīga: Rīgas Tehniskā universitāte, 2008., 43. lpp. [↑](#footnote-ref-6)
7. Likuma “Par nodokļiem un nodevām” 24. panta septītā daļa [↑](#footnote-ref-7)
8. Pieņemto lēmumu skaits ir lielāks kā iesniegto iesniegumu skaits, jo šeit jāņem vērā, ka ne vienmēr nodokļu maksātāji iesniedz iesniegumu, norādot korektu likuma “Par nodokļiem un nodevām” 24. panta pirmās daļas punktu [↑](#footnote-ref-8)
9. Likuma “Par nodokļiem un nodevām” 24. panta septītā daļa [↑](#footnote-ref-9)
10. Likuma “Par nodokļiem un nodevām” 24. panta 9.1daļa [↑](#footnote-ref-10)
11. Lēmumus pēc likuma “Par nodokļiem un nodevām” 24. panta pirmās daļas 1. punkta nav iespējams atlasīt, jo ar identiskiem identifikatoriem tiek piešķirti visi termiņa pagarinājumi, izņemot termiņa pagarinājumus pēc likuma “Par nodokļiem un nodevām” 24. panta pirmās daļas 3., 4., 9. un 10. punkta [↑](#footnote-ref-11)
12. Nodokļu informatīvajā sistēmā  nav iespējams atlasīt statistisko informāciju, par kādu summu piešķirts samaksas termiņa pagarinājums saskaņā ar likuma “Par nodokļiem un nodevām” 24. panta 1.3 daļu (šos datus var iegūt, tikai veicot katra iesnieguma manuālu apstrādi) [↑](#footnote-ref-12)
13. Summas noapaļotas līdz simts *euro* [↑](#footnote-ref-13)
14. Horns N. Ievads tiesību zinātnē un filozofijā. Likums un Tiesības, decembris, 2000, 354. lpp. [↑](#footnote-ref-14)
15. Likuma “Par nodokļiem un nodevām” 24. panta 1.1 daļa [↑](#footnote-ref-15)
16. Likuma “Par nodokļiem un nodevām” 29. panta otrā daļa [↑](#footnote-ref-16)
17. Likuma “Par nodokļiem un nodevām” 29. panta septītā daļa [↑](#footnote-ref-17)
18. Civillikuma 1763. panta 1. punkts [↑](#footnote-ref-18)
19. Likuma “Par nodokļiem un nodevām” 24. panta pirmās daļas 1. punkts [↑](#footnote-ref-19)
20. Likuma “Par nodokļiem un nodevām” 18. panta pirmās daļas 11. punkts [↑](#footnote-ref-20)
21. Minētais termiņš ir attiecināms uz nodokļu maksātājiem, kuru nokavētos nodokļu maksājumus VID piedzen nekavējoties. Savukārt, ņemot vērā, ka likumā “Par nodokļiem un nodevām” nav noteikts konkrēts dienu skaits, kuru ietvaros VID lēmums par nokavēto nodokļu maksājumu piedziņu būtu jāpieņem, minētais lēmums atsevišķos gadījumos var tikt pieņemts arī pēc vairākiem mēnešiem no nodokļu maksājumu samaksas iestāšanās dienas. Šajā gadījumā nodokļu maksātājam ir dots pat vairāk kā septiņu mēnešu ilgs periods vienoties ar nodokļu administrāciju par labprātīgu nokavēto nodokļu maksājumu samaksu [↑](#footnote-ref-21)
22. Informācija pieejama: https://www.gov.uk/government/publications/rates-and-allowances-hmrc-interest-rates-for-late-and-early-payments/rates-and-allowances-hmrc-interest-rates (Skatīts: 2018. gada 28. februārī) [↑](#footnote-ref-22)
23. Informācija pieejama: https://www.pwc.com/us/en/hr-international-assignment-services/assets/austria-folio.pdf (Skatīts: 2018. gada 1. martā) [↑](#footnote-ref-23)
24. Informācija pieejama:  https://www.pwc.be/en/news-publications/news/tax-reform.html un https://www2.deloitte.com/content/dam/Deloitte/global/Documents/Tax/dttl-tax-belgiumguide-2017.pdf (Skatīts: 2018. gada 1. martā) [↑](#footnote-ref-24)
25. Informācija pieejama: http://www.cfe-eutax.org/taxation/administration-of-taxes/czech-republic/EN (Skatīts: 2018. gada 1.martā) [↑](#footnote-ref-25)
26. Informācija pieejama: http://taxsummaries.pwc.com/ID/Denmark-Corporate-Tax-administration (Skatīts: 2018. gada 1. martā) [↑](#footnote-ref-26)
27. Informācija pieejama: http://taxsummaries.pwc.com/ID/France-Corporate-Tax-administration (Skatīts: 2018. gada 1. martā) [↑](#footnote-ref-27)
28. Informācija pieejama: http://taxsummaries.pwc.com/ID/Italy-Corporate-Tax-administration (Skatīts: 2018. gada 1. martā) [↑](#footnote-ref-28)
29. https://business.gov.nl/regulation/interest-tax-overdue-tax/ un https://www.expatica.com/nl/finance/How-to-avoid-tax-fines-in-the-Netherlands\_105707.html [↑](#footnote-ref-29)
30. https://www2.deloitte.com/content/dam/Deloitte/global/Documents/Tax/dttl-tax-hungaryhighlights-2017.pdf [↑](#footnote-ref-30)
31. https://home.kpmg.com/xx/en/home/insights/2011/12/germany-income-tax.html [↑](#footnote-ref-31)
32. https://www2.deloitte.com/content/dam/Deloitte/cn/Documents/international-business-support/deloitte-cn-ibs-sweden-tax-invest-en-2016.pdf [↑](#footnote-ref-32)
33. Likuma “Par nodokļiem un nodevām” 1. panta 22. punkts [↑](#footnote-ref-33)
34. Likuma “Par nodokļiem un nodevām” 1. panta 23. punkts [↑](#footnote-ref-34)
35. Autoru kolektīvs prof. K.Torgāna vispārīgā zinātniskā redakcijā. Latvijas Republikas Civillikuma komentāri. Saistību tiesības (1401.-2000.p.). Rīga: Mans Īpašums, 2000, 252. - 253.lpp. [↑](#footnote-ref-35)
36. Turpat, 256.–257.lpp. [↑](#footnote-ref-36)
37. Civillikuma 1765. panta pirmā daļa [↑](#footnote-ref-37)
38. Civillikuma 1765. panta pirmā daļa [↑](#footnote-ref-38)
39. Saskaņā ar Latvijas Bankas mājaslapā pieejamo informāciju (pieejama: https://www.bank.lv/statistika/dati-statistika/procentu-likmju-statistikas-raditaji/pamatlikme-saskana-ar-civillikuma-1765-pantu) [↑](#footnote-ref-39)
40. Pieejams: http://titania.saeima.lv/LIVS12/saeimalivs12.nsf/0/346080E7E4162DA6C2257D8E00479235?OpenDocument [↑](#footnote-ref-40)
41. Kā izriet no UNIDROIT līgumu principu 7.4.9. panta otrās daļas, procentu likme ir maksājama valūtai dominējošā vidējā banku īstermiņu kredītu likme sākotnējiem aizņēmumiem maksājuma izdarīšanas vietā, ja tādas likmes šajā vietā nav, tad tā pati likme valstī, kuras valūtas vienībās izteikts parāds (pieejams: https://www.unidroit.org/instruments/commercial-contracts/unidroit-principles-2016) [↑](#footnote-ref-41)
42. Kā izriet no Eiropas līgumu tiesību principu 7.4.9. panta pirmās daļas, ja naudas summas atmaksa tiek kavēta, cietušajai pusei ir tiesības uz procentiem no kavētās summas. Šo procentu apmērs ir vidējā banku īstermiņu kredītu likme sākotnējiem aizņēmējiem (pieejams: http://www.jus.uio.no/lm/eu.contract.principles.parts.1.to.3.2002/9.508.html) [↑](#footnote-ref-42)
43. Informācija pieejama: https://www.swedbank.lv/private/credit/loans/newSmall (Skatīts: 2018. gada 28. februārī) [↑](#footnote-ref-43)
44. Informācija pieejama: https://www.citadele.lv/lv/privatpersonam/krediti-un-lizings/paterina-kredits (Skatīts: 2018. gada 28. februārī) [↑](#footnote-ref-44)
45. Informācija pieejama: https://www.seb.lv/krediti-un-lizings/krediti-ikdienas-vajadzibam/paterina-kredits#iespejas (Skatīts: 2018. gada 28. februārī) [↑](#footnote-ref-45)
46. Informācija pieejama: https://www.norvik.eu/lv/t-consumer?client=personal-charges&category=loans&service=t-consumer (Skatīts: 2018. gada 28. februārī) [↑](#footnote-ref-46)